b'\n_START_ARTICLE_\nLiphart\n_START_SECTION_\nP\xc3\xa4ritolu ja varasem ajalugu\n_START_PARAGRAPH_\nLiphartide p\xc3\xa4ritolu ei ole t\xc3\xa4ielikult selge. Suguv\xc3\xb5sa enda traditsiooni j\xc3\xa4rgi r\xc3\xa4ndasid nad Liivimaale Saksimaalt ja olid suguluses Lippradt gen. Lipharti aadlisooga. Ajaloolase Tiit Rosenbergi arvates p\xc3\xa4rineb Liphartide suguv\xc3\xb5sa aga t\xc3\xb5en\xc3\xa4oliselt j\xc3\xb5ukast Tallinna kodanikusoost. Suguv\xc3\xb5sa rajajaks loetakse sadulsepp Alexander Lipharti (maeti 1656), kes v\xc3\xb5eti 1600. aastal Tallinna kodanikuks ja oli Kanuti gildi oldermann. Tema kahest pojast p\xc3\xb5lvnesid Liphartide pealiinid: Johann Liphart (suri enne 1663) rajas V\xc3\xb5lla liini, Friedrich von Liphart (suri 1699) oli Dukuri haru esiisa.\n_START_SECTION_\nV\xc3\xb5lla pealiin\n_START_PARAGRAPH_\nSelle liini rajaja Johann Liphart (suri enne 1663) oli P\xc3\xa4rnu krahvkonna krahvi Franz Bernhard von Thurni juures kodu\xc3\xb5petaja ja \xc3\xb5uemeister. 1632. aastal sai ta viimase leselt kaheksaks aastaks pandivaldusena kasutada Sondva, kuhu ta rajas V\xc3\xb5lla m\xc3\xb5isa. Reduktsiooni ajal m\xc3\xb5is k\xc3\xbcll reduktseeriti, kuid j\xc3\xa4i kummatigi Johanni j\xc3\xa4reltulijate valdusse; veel 1740. aastatel oli see riigim\xc3\xb5is Liphartide k\xc3\xa4es rendil. Johanni pojad P\xc3\xa4rnu maakohtu assessor Johann (suri 1691) ja ooberst Johann Friedrich (1655\xe2\x88\x921723) said 10. m\xc3\xa4rtsil 1688 naturalisatsiooni korras Rootsi aadlikeks, kuid r\xc3\xbc\xc3\xbctelkonda neid siiski ei introdutseeritud.\n_START_SECTION_\nDukuri pealiin\n_START_PARAGRAPH_\nJohan Lipharti vanem vend Friedrich Liphart (1601\xe2\x80\x931699) omandas abiellumise teel 1662. aastal Dukuri m\xc3\xb5isa (Duckern). Tema \xc3\xbcks poeg pani aluse Liphartite Rootsi harule, teine poeg aga Dukuri harule, suguv\xc3\xb5saharud aga h\xc3\xa4\xc3\xa4busid XIX sajandil meesj\xc3\xa4rglaste puudumisel.\n_START_SECTION_\nLiphartid r\xc3\xbc\xc3\xbctelkonna matriklis\n_START_PARAGRAPH_\n1747. aastal kanti Liphartid Liivimaa r\xc3\xbc\xc3\xbctelkonna  aadlimatriklisse suguv\xc3\xb5sana nr. 106 ja immatrikuleeriti 1776 ka Rootsi r\xc3\xbc\xc3\xbctelkonda (Nr. 2032).'